
PROBLEMA  1.*  En els claustres de molts monestirs, hi ha una font al centre i quatre altars situats un a cadascun dels quatre vèrtexs del claustre. Hi ha el costum que els fidels, quan vénen a pregar, fan una ofrena de N flors a cada altar. Aquesta N depèn de cada monestir.

Un fidel una mica despistat, no s’havia assabentat de quina era la N del monestir de Poblet, i va venir amb una quantitat escassa de flors, tan escassa que no li arribava ni tan sols per fer l’ofrena de les N flors del primer altar. Tanmateix, Poblet té una llegenda (i si no la tenia, la tindrà a partir d’ara) que diu que si submergeixes a la font les teves flors, un miracle te les dobla en quantitat. Aquest fidel, assabentat d’això, ho fa i efectivament observa com la quantitat de flors que portava se li dobla, amb la qual cosa té suficients flors (N) per poder fer l’ofrena del primer altar i encara en sobren. Però les flors que li queden no són suficients per poder fer l’ofrena del segon altar... i torna a fer el mateix: submergeix les flors, les dobla i fa l’ofrena al segon altar... I aquest mateix procediment li serveix per poder anar augmentant la seva quantitat de flors i poder fer les corresponents ofrenes de N flors al tercer i quart altar. Tanmateix, els miracles són limitats, i després d’haver efectuat la quarta ofrena observa que ja s’ha quedat definitivament sense flors.

Podríeu dir-nos quantes flors es necessitaven en cada altar (o sigui, N) i amb quantes flors es va presentar el nostre amic al monestir?  És possible que arribés amb més de 100 flors i no en tingués prou ni per al primer altar? Què ens podeu dir al respecte? Exploreu a fons la situació.

I si Poblet hagués tingut un claustre pentagonal (i per tant cinc altars)? podríem també esbrinar alguna relació? És possible resoldre ara aquest problema de forma senzilla amb qualsevol forma que tinguin els claustres?

PROBLEMA 2.*
En un geoplà de 5x5 podem representar-hi nombrosos quadrats, en posicions diferents i amb dimensions diferents. Us demanem que, de forma organitzada, ens digueu en primer lloc quantes dimensions diferents podem representar-hi, i alhora ens compareu les seves superfícies.

A continuació ens direu també per a cadascun d’aquests quadrats, en quantes posicions diferents es poden representar.

Què passaria en un geoplà de 6x6? I en geoplans de grandàries superiors?

PROBLEMA 3.*
Es tracta d’un joc per a dos jugadors. Cadascun dels dos disposa de 5 fitxes (del tipus de les de parxís) que ha de col·locar, com ell vulgui, a les caselles numerades del tauler que s’adjunta. 

Llencen alternativament dos daus, i la suma de les puntuacions obtingudes indica la casella de la qual cal retirar una fitxa (si n’hi hagués alguna, però mai no s’ha de retirar més d’una). Guanya el jugador o jugadora que primer aconsegueix retirar totes les seves fitxes.

Busqueu la millor manera de col·locar les fitxes i justifiqueu-ho.

Jugador/a B

